CELEX: 
Language: fi
Date: 2006-03-10 00:00:00
Title: Neuvoston päätös 2006/201/YUTP, tehty  27 päivänä helmikuuta 2006 , Acehissa (Indonesia) toteutettavan Euroopan unionin tarkkailuoperaation (Acehin tarkkailuoperaatio – AMM) ja sen henkilöstön tehtäviä, asemaa, erioikeuksia ja vapauksia koskevan Euroopan unionin ja Indonesian hallituksen välisen kirjeenvaihtona tehdyn sopimuksen voimassaolon jatkamisesta#Acehissa (Indonesia) toteutettavan Euroopan unionin tarkkailuoperaation (Acehin tarkkailuoperaatio – AMM) ja sen henkilöstön tehtäviä, asemaa, erioikeuksia ja vapauksia koskevan Euroopan unionin ja Indonesian hallituksen välisen kirjeenvaihtona tehdyn sopimuksen voimassaolon jatkamista koskeva kirjeenvaihto

10.3.2006   
            
            
               FI
            
            
               Euroopan unionin virallinen lehti
            
            
               L 71/53
            
         
      NEUVOSTON PÄÄTÖS 2006/201/YUTP,
   tehty 27 päivänä helmikuuta 2006,
   Acehissa (Indonesia) toteutettavan Euroopan unionin tarkkailuoperaation (Acehin tarkkailuoperaatio – AMM) ja sen henkilöstön tehtäviä, asemaa, erioikeuksia ja vapauksia koskevan Euroopan unionin ja Indonesian hallituksen välisen kirjeenvaihtona tehdyn sopimuksen voimassaolon jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 24 artiklan,
   ottaa huomioon puheenjohtajavaltion suosituksen,
   sekä katsoo seuraavaa:
   
               (1)
            
            
               Neuvosto hyväksyi 9 päivänä syyskuuta 2005 yhteisen toiminnan 2005/643/YUTP Acehissa (Indonesia) toteutettavasta Euroopan unionin tarkkailuoperaatiosta (Acehin tarkkailuoperaatio – AMM) (1).
            
         
               (2)
            
            
               Yhteisen toiminnan 2005/643/YUTP 7 artiklan mukaan Acehin tarkkailuoperaation Indonesiassa olevan henkilöstön asemasta, tarvittaessa myös Acehin tarkkailuoperaation toteuttamisen ja joustavan kulun kannalta välttämättömistä erioikeuksista, vapauksista ja muista takuista, on sovittava Euroopan unionista tehdyn sopimuksen 24 artiklassa määrätyn menettelyn mukaisesti.
            
         
               (3)
            
            
               Indonesian hallituksen kanssa käytyjen neuvottelujen jälkeen neuvosto teki Acehissa (Indonesia) toteutettavan Euroopan unionin tarkkailuoperaation (Acehin tarkkailuoperaatio – AMM) ja sen henkilöstön tehtäviä, asemaa, erioikeuksia ja vapauksia koskevan Euroopan unionin ja Indonesian hallituksen välisen sopimuksen tekemisestä kirjeenvaihtona 3 päivänä lokakuuta 2005 päätöksen 2005/765/YUTP, jolla annetaan valtuudet allekirjoittaa kirjeenvaihtona tehty sopimus (2).
            
         
               (4)
            
            
               Kuten Acehin tarkkailuoperaation (AMM) ja sen henkilöstön tehtäviä, asemaa, erioikeuksia ja vapauksia koskevassa, 14 päivänä syyskuuta 2005 päivätyssä Indonesian hallituksen ulkoasiainministerin kirjeessä ja sen liitteissä ja 3 päivänä lokakuuta 2005 päivätyssä korkeana edustajana toimivan neuvoston pääsihteerin vastauksessa todetaan, tämän kirjeenvaihtona tehdyn sopimuksen voimassaoloa voidaan jatkaa yhteisellä sopimuksella uudella enintään kuuden kuukauden kaudella (3).
            
         
               (5)
            
            
               Indonesian hallitus pyysi 13 päivänä helmikuuta 2006 Euroopan unionia jatkamaan Acehin tarkkailuoperaation toimeksiantoa kolmella kuukaudella.
            
         
               (6)
            
            
               Neuvosto hyväksyi 27 päivänä helmikuuta 2006 yhteisen toiminnan 2006/202/YUTP Acehissa (Indonesia) toteutettavasta Euroopan unionin tarkkailuoperaatiosta, Acehin tarkkailuoperaatiosta (AMM), hyväksytyn yhteisen toiminnan 2005/643/YUTP (4) muuttamisesta ja jatkamisesta, ja sillä jatkettiin AMM:ää kolmella kuukaudella.
            
         
               (7)
            
            
               Kirjeenvaihtona tehdyn sopimuksen voimassaolon jatkaminen kolmella kuukaudella olisi hyväksyttävä Euroopan unionin puolesta,
            
         ON PÄÄTTÄNYT SEURAAVAA:
   1 artikla
   Hyväksytään Euroopan unionin puolesta Acehissa (Indonesia) toteutettavan Euroopan unionin tarkkailuoperaation (Acehin tarkkailuoperaatio – AMM) ja sen henkilöstön tehtävistä, asemasta, erioikeuksista ja vapauksista kirjeenvaihtona tehdyn Euroopan unionin ja Indonesian hallituksen välisen sopimuksen voimassaolon jatkaminen.
   Kirjeenvaihdon teksti, jolla sopimuksen voimassaolon jatkaminen hyväksytään, on tämän päätöksen liitteenä.
   2 artikla
   Neuvoston puheenjohtaja oikeutetaan nimeämään yksi tai useampi henkilö, jolla on valtuudet allekirjoittaa kirjeenvaihto Euroopan unionia sitovasti (5).
   3 artikla
   Tämä päätös julkaistaan Euroopan unionin virallisessa lehdessä.
   4 artikla
   Tämä päätös tulee voimaan päivänä, jona se tehdään.
   
      Tehty Brysselissä 27 päivänä helmikuuta 2006.
      
         
            Neuvoston puolesta
         
         
            Puheenjohtaja
         
         U. PLASSNIK
         
      
   
   
      (1)  EUVL L 234, 10.9.2005, s. 13.
   
      (2)  EUVL L 288, 29.10.2005, s. 59.
   
      (3)  EUVL L 288, 29.10.2005, s. 60.
   
      (4)  Ks. tämän virallisen lehden sivu 57.
   
      (5)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.
   
      Acehissa (Indonesia) toteutettavan Euroopan unionin tarkkailuoperaation (Acehin tarkkailuoperaatio – AMM) ja sen henkilöstön tehtäviä, asemaa, erioikeuksia ja vapauksia koskevan Euroopan unionin ja Indonesian hallituksen välisen kirjeenvaihtona tehdyn sopimuksen voimassaolon jatkamista koskeva
      
         KIRJEENVAIHTO
      
      Jakarta, 13. helmikuuta 2006
      Arvoisa Herra,
      Indonesian tasavallan hallituksen puolesta haluaisin ilmaista arvostukseni Euroopan unionille sen osallistumisesta Acehin tarkkailuoperaatioon (AMM) ja tyytyväisyyteni operaation puitteissa alusta lähtien toteutettuun erinomaiseen työhön Nanggroe Aceh Darussalamin maakunnassa (NAD).
      Tässä yhteydessä minulla on kunnia viitata Indonesian vt. ulkoasiainministerin 14. syyskuuta 2005 päivättyyn kirjeeseen ja sen liitteisiin sekä Teidän 3. lokakuuta 2005 päivättyyn kirjeeseenne ja sen liitteisiin Acehin tarkkailuoperaation (AMM) tehtävistä, asemasta, erioikeuksista ja vapauksista.
      Minulla on kunnia tiedottaa Teille Indonesian tasavallan hallituksen päätöksestä pyytää Euroopan unionia jatkamaan läsnäoloaan Nanggroe Aceh Darussalamin maakunnassa (NAD) kolmella (3) kuukaudella ajanjaksona 16.3.2006–15.6.2006, tai lyhyemmällä ajalla paikallisvaalien ajankohdasta riippuen.
      AMM:n asema, erioikeudet ja vapaudet ovat samat kuin ne, jotka vahvistettiin 14. syyskuuta 2005 ja 3. lokakuuta 2005 päivätyllä kirjeenvaihdollamme, jolla perustettiin Indonesian tasavallan hallituksen ja Euroopan unionin välinen laillisesti sitova väline.
      Tänä ajanjaksona AMM:n työhön kuuluvat ne tehtävät, jotka on AMM:lle määritelty Indonesian tasavallan hallituksen ja Vapaa Aceh -liikkeen välillä 15. elokuuta 2005 allekirjoitetun yhteisymmärryspöytäkirjan 5 artiklan 2 kohdassa, lukuun ottamatta tehtäviä a ja b, jotka on suoritettu loppuun.
      Tätä taustaa vasten arvioin, että AMM:n henkilöstö voisi koostua noin kahdeksastakymmenestä (80) henkilöstä.
      Jos Euroopan unioni voi hyväksyä edellä mainitun ehdotuksen, minulla on sen lisäksi kunnia esittää, että tämä kirje yhdessä myönteisen vastauksen sisältävän kirjeenne kanssa muodostaisi Indonesian tasavallan hallituksen ja Euroopan unionin välille oikeudellisesti sitovan välineen. Tämä väline tulee voimaan 16. maaliskuuta 2006, ja sen voimassaolo päättyy 15. kesäkuuta 2006. Indonesian tasavallan hallituksen osalta nämä oikeussäännöt perustuvat 25. tammikuuta 1982 annettuun Indonesian lakiin N:o 2, joka koskee vuonna 1969 allekirjoitetun erityisoperaatioita koskevan YK:n yleissopimuksen ratifiointia.
      Uskon, että aloitettua rakentavaa yhteistyötä, jolla pyritään Acehia koskevien haasteiden rauhanomaiseen, kokonaisvaltaiseen ja kestävään ratkaisuun yhtenäisen Indonesian tasavallan puitteissa, voidaan edelleen jatkaa ja vahvistaa.
      Odotan myönteistä vastaustanne.
      Kunnioittavasti,
      
         
            
         Tri N. Hassan WIRAJUDA
         
      
      Bryssel, 28. helmikuuta 2006
      Arvoisa Herra,
      Minulla on kunnia viitata 13. helmikuuta 2006 päivättyyn kirjeeseenne, jossa tiedotatte Indonesian tasavallan hallituksen päätöksestä pyytää Euroopan unionia jatkamaan läsnäoloaan Nanggroe Aceh Darussalamin maakunnassa (NAD) kolmella kuukaudella ajanjaksona 16.3.2006–15.6.2006, tai lyhyemmällä ajalla paikallisvaalien ajankohdasta riippuen.
      Voin tyytyväisenä vahvistaa, että Euroopan unioni on päättänyt vastata pyyntöönne myönteisesti.
      Vahvistan sen, että 14. syyskuuta 2005 ja 3. lokakuuta 2005 välillämme käydyn kirjeenvaihdon mukaisesti, jolla perustettiin Indonesian tasavallan hallituksen ja Euroopan unionin välille oikeudellisesti sitova väline, tämän välineen voimassaoloa jatketaan kolmella (3) kuukaudella 15. kesäkuuta 2006 asti.
      Tänä ajanjaksona AMM:n työhön kuuluvat ne tehtävät, jotka on AMM:lle määritelty Indonesian tasavallan hallituksen ja Vapaa Aceh -liikkeen välillä 15. elokuuta 2005 allekirjoitetun yhteisymmärryspöytäkirjan 5 artiklan 2 kohdassa, lukuun ottamatta tehtäviä a ja b, jotka on suoritettu loppuun.
      Minulla on lisäksi kunnia vahvistaa, että kirjeenne ja tämä kirje vastauksena siihen muodostavat oikeudellisesti sitovan välineen Indonesian tasavallan hallituksen ja Euroopan unionin välillä. Tämä väline tulee voimaan 16. maaliskuuta 2006, ja sen voimassaolo päättyy 15. kesäkuuta 2006.
      Käytän lisäksi jälleen tilaisuutta hyväkseni ilmaistakseni, miten EU arvostaa Acehin rauhanprosessissa saavutettua edistystä, ja vahvistaakseni, että Euroopan unioni on yhä sitoutunut tukemaan rauhanomaisen, kokonaisvaltaisen ja kestävän ratkaisun löytämistä Acehin haasteisiin.
      Vastaanottakaa, Arvoisa Herra, korkeimman kunnioitukseni vakuutus.
      Kunnioittavasti,
      
         
            
         Javier SOLANA